Document ID: 32003R1408

Κανονισμός (ΕΚ) αριθ. 1408/2003 της Επιτροπής
της 7ης Αυγούστου 2003
για παρέκκλιση, κατά την περίοδο εμπορίας 2003/04, από τον κανονισμό (ΕΚ) αριθ. 2316/1999, όσον αφορά τη χρησιμοποίηση του καθεστώτος παύσης της καλλιέργειας των γαιών σε ορισμένα κράτη μέλη
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1251/1999 του Συμβουλίου, της 17ης Μαΐου 1999, για τη θέσπιση καθεστώτος στήριξης των παραγωγών ορισμένων αροτραίων καλλιεργειών(1), όπως τροποποιήθηκε τελευταία από τον κανονισμό (ΕΚ) αριθ. 1038/2001(2), και ιδίως το άρθρο 9,
Εκτιμώντας τα ακόλουθα:
(1) Ο κανονισμός (ΕΚ) αριθ. 2316/1999 της Επιτροπής, της 22ας Οκτωβρίου 1999, σχετικά με τις λεπτομέρειες εφαρμογής του κανονισμού (ΕΚ) αριθ. 1251/1999 του Συμβουλίου για τη θέσπιση καθεστώτος στήριξης των παραγωγών ορισμένων αροτραίων καλλιεργειών(3), όπως τροποποιήθηκε τελευταία από τον κανονισμό (ΕΚ) αριθ. 1035/2003(4), καθορίζει τους όρους χορήγησης των ενισχύσεων με βάση την έκταση για ορισμένες αροτραίες καλλιέργειες. Το άρθρο 19 παράγραφοι 2 και 3 του κανονισμού (ΕΚ) αριθ. 2316/1999 προβλέπει ότι οι εκτάσεις που έχουν παύσει να καλλιεργούνται πρέπει να παραμείνουν υπό καθεστώς παύσης καλλιέργειας κατά τη διάρκεια περιόδου που αρχίζει το αργότερο στις 15 Ιανουαρίου και λήγει το νωρίτερο στις 31 Αυγούστου και ότι οι εκτάσεις αυτές δεν μπορούν να χρησιμοποιηθούν για καμία γεωργική παραγωγή ούτε για άλλη κερδοσκοπική χρήση, εκτός αν υπάρχουν αντίθετες διατάξεις.
(2) Η κλιματολογική κατάσταση των τελευταίων ετών χαρακτηρίζεται από σοβαρή ξηρασία σε ορισμένες περιοχές της Κοινότητας, η οποία επηρέασε αισθητά τον εφοδιασμό σε χορτονομές και προκάλεσε σημαντικές εισοδηματικές απώλειες για τους παραγωγούς λόγω του εξαναγκασμού τους να πωλήσουν τα ζώα τους, εφόσον δεν μπορούν να εξασφαλίσουν τη συνήθη τροφή τους.
(3) Ο κανονισμός (EΚ) αριθ. 1360/2003 της Επιτροπής για την παρέκκλιση, κατά την περίοδο εμπορίας 2003/04, από τον κανονισμό (ΕΚ) αριθ. 2316/1999, όσον αφορά τη χρησιμοποίηση του καθεστώτος παύσης της καλλιέργειας των γαιών σε ορισμένες περιοχές της Κοινότητας(5), επιτρέπει τη χρησιμοποίηση για τη διατροφή των ζώων εκτάσεων που τελούν υπό καθεστώς παύσης καλλιέργειας στις οικείες περιοχές. Εντούτοις, δεδομένου ότι η ξηρασία επεκτάθηκε και σε άλλες περιοχές της Κοινότητας, θα πρέπει να βρεθεί συμπληρωματική τοπική χορτονομή για τη διατροφή ζώων μέχρι το φθινόπωρο.
(4) Δεδομένου του ευμετάβλητου χαρακτήρα της κλιματολογικής κατάστασης καθώς και της διαθεσιμότητας των χορτονομών, πρέπει στην εξαιρετική αυτή περίπτωση να προβλεφθεί επειγόντως παρέκκλιση από τον κανονισμό (EΚ) αριθ. 2316/1999 που θα επιτρέπει στα ενδιαφερόμενα κράτη μέλη να καθορίσουν τους όρους και τα αντικειμενικά κριτήρια για τη χρησιμοποίηση των εκτάσεων οι οποίες τελούν υπό καθεστώς παύσης της καλλιέργειας για τις αροτραίες καλλιέργειες, με σκοπό τη διατροφή των ζώων πριν από τη λήξη της περιόδου παύσης της καλλιέργειας, προβλέποντας παράλληλα μέτρα για τη διασφάλιση της τήρησης του μη κερδοσκοπικού χαρακτήρα της χρησιμοποίησης των εκτάσεων αυτών.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά παρέκκλιση του άρθρου 19 παράγραφοι 2 και 3 του κανονισμού (ΕΚ) αριθ. 2316/1999, τα κράτη μέλη που περιλαμβάνονται στο παράρτημα μπορούν να καθορίζουν τους όρους και τα αντικειμενικά κριτήρια σύμφωνα με τα οποία, στις περιοχές της Κοινότητας εκτός από αυτές που μνημονεύονται στο παράρτημα του κανονισμού (EΚ) αριθ. 1360/2003, οι εκτάσεις που έχουν τεθεί υπό καθεστώς παύσης καλλιέργειας κατά την περίοδο 2003/04 μπορούν να χρησιμοποιηθούν για τη διατροφή των ζώων.
2. Τα οικεία κράτη μέλη λαμβάνουν όλα τα απαιτούμενα μέτρα προκειμένου να διασφαλίσουν την τήρηση τού μη κερδοσκοπικού χαρακτήρα της χρησιμοποίησης των εκτάσεων που έχουν τεθεί υπό καθεστώς παύσης της καλλιέργειας και ιδίως την εξαίρεση των προϊόντων που συγκομίζονται στις υπόψη εκτάσεις από το καθεστώς ενισχύσεων για τις αποξηραμένες χορτονομές, το οποίο προβλέπεται από τον κανονισμό (ΕΚ) αριθ. 603/95 του Συμβουλίου(6).
Άρθρο 2
Τα κράτη μέλη που περιλαμβάνονται στο παράρτημα ενημερώνουν την Επιτροπή σχετικά με τα μέτρα που έλαβαν για την εφαρμογή του παρόντος κανονισμού.
Άρθρο 3
Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 18 Ιουλίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Αυγούστου 2003.

Labels: 20
5
6